"נצליח לקום מההפסד הזה כבר מול מכבי"
מאמן סטוק אחרי הפסד קבוצתו לניוקאסל. פוליס: "חייבים להתאושש בישראל"
אחרי ה-0:3 הקליל בבריטניה סטאדיום, בסטוק מודעים לפערים הגדולים בינם לבין מכבי תל אביב. אמש (שני), הקבוצה נכנעה 3:1 לניוקאסל הלוהטת ולדמבה בה שכבש שלושער. זה היה הפסד הבית הראשון של טוני פוליס ושחקניו העונה, נתון שגרם לאכזבה גדולה במועדון. כעת, הקבוצה האנגלית מתכננת לחזור למסלול הניצחונות כבר ביום חמישי בבלומפילד ומשם להמשיך למשחק הליגה נגד בולטון.
"זה שבוע קשה במיוחד עבורנו", אמר הקשר ג'ון וולטרס, "יש לנו שני משחקים קשים והרבה נסיעות אבל יש לנו את היכולת לנצח את שניהם, לקום מההפסד הזה ולהשאיר אותנו מאחורינו, נתחיל כבר ביום חמישי בישראל".
האירי הבינלאומי מודע ליכולת החלשה שהפגינה קבוצתו מול המגפייז: "שיחקנו רע מאוד ובעיקר במחצית הראשונה אבל כרגע מה לעשות חוץ מלחזור למסלול. לא עשינו את הדברים הבסיסים מהשריקה והתגוננו בצורה גרועה בשני השערים הראשונים שלהם. כל הקבוצה טעתה ולא רק ההגנה".
גם טוני פוליס לא היה מרוצה. "לא הצלחנו להתמודד מולם בהגנה והיינו צריכים לשחק הרבה יותר טוב", אמר המאמן ואז התייחס למפגש בתל אביב, "ידענו שזה יהיה שבוע קשה במיוחד ועכשיו שני המשחקים בחמישי ובראשון יהיו אפילו יותר קשים לנוכח התוצאה. עכשיו אנחנו חייבים לחזור לעצמנו מול מכבי ת"א".